Generalforsamling 07-03-2017	Formandens beretning.

Den første beretning jeg aflagde som formand i 1998 fortalte at vi havde 205 medlemmer, hvis man medregner de passive. Det er jo gået noget ned af bakke for i år har vi registreret 139 medlemmer. Vi har præcis de samme træningstider for børn og voksne som sidste år. Der er en lille fremgang på 2 medlemmer i forhold til sidste år.

Af de 139 medlemmer er der 57 medlemmer, der er mere end 60 år. Ib Skipper har fået sat rigtig gang ældrebadminton. Skolen har bevilget os tid til det på onsdage fra 1000 til 1200 og vi vil i bestyrelsen bakke op om denne aktivitet. På nuværende tidspunkt er der mere end 34 tilmeldte.

Lovgivningsmagten har forlangt at alle trænere og ledere, der har kontakt med børn skal checkes i politiets registre. Vi skal indhente en såkaldt børneattest hos politiet. Attesten siger at de pågældende personer ikke er dømt for pædofili. Dette har vi selvfølgelig gjort.
Vi er ligeledes blevet påtvunget at registrere os i virksomhedregistret og dermed få et CVR nr. Ligeledes skal vi have det der hedder en NEM Konto, som kommunen kan benytte når de har lyst til at sende os penge. Noget helt ny er at vi er forpligt til at have en digital postkasse fordi vi har et CVR nummer. Det var lidt bøvlet at få den oprettet, men det er sket. Det seneste administrative er, at bankerne også har fået skærpede krav til foreninger og deres konti. Vi skal fremsende vore love og hvem der tegner foreningen. Her skal de have billeddokumentation og underskrift.

 I henhold til lovene skal vi jo arrangere årlige klubmesterskaber
I år prøvede vi at holde klubmesterskabet i uge 7, altså et tidspunkt, hvor vi ikke lagde os op af påskeferier. Der var så få deltagere, at vi kunne afvikle det hele på en lørdag. Det blev faktisk et rigtig hyggeligt arrangement, og vi vil prøve samme koncept næste år, idet der var både blev spillet single, mix og rene doubler på samme dag.

Generalforsamlingen sidste år efterlod os jo med god arbejdskraft i bestyrelsen. Erling Madsen er kommet i bestyrelsen og er blevet holdturneringsansvarlig. Ellers kører både Rainer og Anni med dobbeltposter. Dels som sekretær og motionistformand og dels som kasserer og timefordeler. Vi har nedlagt seniorafdelingen, hvilket medførte at vi stod med 2 timer med ledig tid i hallen. Derfor lavede vi en indsats for at indføre Fleksifjer i de 2 ledige timer. Det lykkedes også, og vi er spændt på at se om det kan køre videre i år. Papirgangene er blevet ændret således vi kan bruge mails til medlemmer, når de skal tilmelde sig ny sæson, samt hvad de skal betale. Ligeledes vil vi gå væk fra girokort og bede folk om at overføre penge via netbank i stedet.

Efter sæsonen var sluttet gik vi straks i gang med at planlægge næste sæson. Det endte jo med vi havde 2 stk. 4 + 4 hold og 2 stk. herrehold. Til gengæld er der jo i 60+ afdelingen også en holdturnering med 3 hold, så det hele afspejler jo klubbens alderssammensætning.

Rainer Lichy har ført sin egen kamp for information ud af foreningen via en hjemmeside på Internettet. Adressen er her: www.saabybadminton.dk
Tak til ham for arbejdet. Vi har besluttet at forny hjemmesiden, så den lever mere op til dagens teknologiske stade. Således man også kan se på den på mobltelefoner, og således at alle afdelinger får deres egne afsnit at opdatere. Vi prøvede at invitere medlemmerne til at komme med gode råd, men ingen har meldt sig, så det bliver et udvalg nedsat af bestyrelsen, der skal stå for dette.

Det er lykkes at få emailadresser fra mange medlemmer, så vi kan sende beskeder ud om klubmesterskaber – hallen er lukket i den og den uge – generalforsamling osv. Vi bruger det temmelig meget og man kan sige det er en succes.

DGI Midt og Vestsjælland står jo for DGI hold turneringen.Vi benytter programmet www.badmintonpeople.dk til at indberette resultater. Her kan man se resultater på Såbys forskellige holdkampe og på den måde følge stillingerne i turneringen.

Betingelsen for at alle disse ting kan foregå, er at der er en aktiv bestyrelse, der kan tage hånd om alt det praktiske. Føre regnskaberne, fordele baner (med alle de problemer det medfører). Skaffe trænere til børn og seniorer. Lave kampplaner og skaffe holdkampsedler. Føre referater fra bestyrelsesmøder. Meddele ting til bladet og pressen.
Alle disse ting foregår på bestyrelsens initiativ, så der er grund til at sige tak til dem for det arbejde der er gjort i årets løb. Desværre sker der det, at man efter en årrække i sådan en bestyrelse har prøvet næsten alt. Det kan hænde man til sidst taber ”gnisten”. Der er ikke noget at sige til det. Det er nok en naturlig udvikling. Vi har tilsluttet os et netværk af badmintonklubber i Lejre. Her deltager vi og kan være med til at lave fællestræning i kommunen og også danne hold med flere af klubberne i omegnen. Det er muligvis en vej frem. Vi er i hvert fald blevet opmærksom på, at vi skal gøre noget ekstra for at tiltrække medlemmer. Her finder vi en god inspiration gennem netværket.

Ud over bestyrelsen er der en hel del andre mennesker, der deltager i arbejdet for badmintonforeningen. Her tænker jeg på holdledere. 

Sammen med de menneskelige ressourcer, der benyttes til at drive foreningen, er der også behov for økonomiske ressourcer. Her er det en meget stor hjælp, at vi får tilskud fra fra Støtteforeningen, så tak for det. Uden disse penge havde situationen været lidt vanskeligere. 

Situationen omkring overdragelse af hallen til kommunen er nu afklaret. Hallen er overdraget til kommunal drift, og vi har dannet et brugerråd, hvor vi sidder med et medlem. Vores største opgave er at medvirke til at fordele tiderne i hallen. Vi har fået valgt en formand, som er Inger-Lis og som vil repræsentere Såby i et større forum, som man kalder Bestyrelsen for hallerne i Lejre kommune. Der er udarbejdet en kompetenceplan for brugerrådene i Lejre kommunes haller Vi skal allerede nu til at søge tider i Såbyhallen igen, så næste runde er allerede i gang. Held og lykke med det.

Der foregår en stærkere styring fra kommunens side end vi har været vant til. F. eks. Har vi oplevet at skolen pludselig kan forlange en tid, som man ellers har været lovet. De kan ændre skema 3 til 4 gange i løbet af året, og det kan medføre at 60+ så skal flytte deres træningstid.

Der sker andre ting, som i måske har læst i aviserne, vil kommunen have penge for de reklamer der hænger i hallerne. Jeg tror ikke de frivillige gider ofre kræfter på at skaffe reklamer, hvis kommunen skal have pengene.

Der er ligeledes andre regler på vej, som kan påvirke os. F. eks. Har børn prioritet i hallen frem til kl. 20.00, og voksne herefter. Lad os se om ikke vi via brugerrådet kan klare disse ting.

Med venlig hilsen
Ole Sørensen Formand